Diari Oficial de la Generalitat Valenciana


Sumari del DOGV 2995, del 20-05-1997 (1997/7436)

ORDRE de 30 d'abril de 1997, de la Conselleria d'Agricultura, Pesca i Alimentació, per la qual s'aprova el pla d'obres i millores territorials dels termes municipals de Cullera, Favara, Llaurí, Tavernes de la Valldigna, Xeresa i Xeraco.
--------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2995

Data del DOGV
:   20-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7436


Data del document
:   30-04-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

ORDRE de 30 d'abril de 1997, de la Conselleria d'Agricultura, Pesca i Alimentació, per la qual s'aprova el pla d'obres i millores territorials dels termes municipals de Cullera, Favara, Llaurí, Tavernes de la Valldigna, Xeresa i Xeraco.
  
La plana litoral del marge dret del riu Xúquer és una de les zones de la Comunitat Valenciana amb majors precipitacions, tot i que en estiu es produeix una curta però intensa escassesa d'aigua. Freqüentment es produeixen pluges torrencials que provoquen problemes greus d'inundacions i una extremada dificultat d'evacuació ràpida d'aigües a la mar.
  
Als termes municipals afectats per aquest pla, la superfície de regadiu dels quals és de 9.350 ha, els cultius predominants són cítrics i arrossar, i la seua circumstància principal és l'existència de capes freàtiques altes i dificultats endèmiques d'evacuació d'aigües, fins i tot en períodes normals de reg. Això provoca inundacions i embassaments inadequats durant períodes relativament llargs, que provoquen una pèrdua considerable de productivitat i de qualitat de les collites. Com a conseqüència, hi existeixen deficiències estructurals tant en la infraestructura hidràulica com en camins rurals.
  
El pla d'obres redactat contempla les actuacions necessàries tant en condicionament de sèquies, desguassos i camins com en infraestructura de regadiu tradicional i implantació de regatge per degoteig i modernització dels camins rurals, que s'adequen a les necessitats actuals.
  
Aquestes obres contribuiran al sanejament de les terres, evitaran o pal·liaran els danys produïts per les pluges i milloraran els rendiments dels cultius.
  
En virtut d'això, a proposta de la Direcció General de Regadius i Estructures Agràries, i en ús de les competències que tinc atribuïdes,
  
  
ORDENE
  
Article primer
  
S'aprova el pla d'obres i millores territorials dels termes municipals de Cullera, Favara, Llaurí, Tavernes de la Valldigna, Xeresa i Xeraco.
  
  
Article segon
  
D'acord amb l'article 62 de la Llei de Reforma i Desenvolupament Agrari i els decrets 151/1990, de 17 de setembre, 169/1991, de 30 de setembre, 13/1995, de 10 de gener, i 39/1995, de 7 de març, del Consell de la Generalitat Valenciana, les obres de condicionament de sèquies, desguassos i recs, la construcció de basses de regulació, sondatges i les seues instal·lacions electromecàniques, xarxes de canonades de distribució i les seues instal·lacions principals, instal·lacions elevadores o grups de pressió amb les corresponents instal·lacions elèctriques, com també la millora i l'ampliació de camins rurals, queden classificades com d'interès general en el grup A de l'article 61 de l'esmentada Llei de Reforma i Desenvolupament Agrari.
  
  
Disposicions finals
  
  
Primera
  
La Direcció General de Regadius i Estructures Agràries dictarà les normes complementàries per a la millor aplicació d'allò que es disposa en aquesta ordre.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 30 d'abril de 1997
  
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ